Per Ratvik med telegrafen B-sett, populært kalt Berit. Sannsynligvis fra telegrafikurs i Storbritanina i 1943-44.
**Per Johannes Ratvik** (født 2. desember 1913 i Borgund (i dag Ålesund), død 21. november 1957) var en norsk agronom. Han var kommandosoldat under andre verdenskrig, forfatter og filmmann.

Ratvik deltok i kampene i Norge etter den tyske invasjonen 9. april 1940. Deretter reiste han til Skottland, og begynte jobbe i Nortraship i London. Etter hvert ble han med i Kompani Linge, der han fikk utdanning innen propaganda og som telegrafist. Fra Kompani Linge var det ti mann som gikk Special Training School no. 39 (propagandaskolen) på Bletchley ved London. I tillegg til Ratvik gikk blant annet Ragnar Ulstein, Gregers Gram, Max Manus, og Andrew Torp ved denne opplæringen og de skulle bidra til å stimulere moralen hjemme. Planen ble imidlertid skrinlagt av hjemmefrontens ledelse og gruppen ble oppløst.

Ratvik ble utplassert i Sogn og Fjordane mot slutten av krigen for å opprette kommunikasjonslinje til London og for å opprette væpnede grupper for å ta over styring i fylket ved krigens slutt. I november 1944 begynte han ekspedisjonen «Snowflake» på øya Hovden ved Florø. Ratvik ble sendt fra Storbritannia til Sunnfjord med en ubåtjager som også hadde med våpen for hundre mann og annet utstyr. Snowflake skulle hindre at kraftstasjonen i Svelgen og rikstelefonens forsterker i Stryn skulle bli ødelagt av okkupasjonsmakten. Til dette trengte han kampgrupper som måtte organiseres og læres opp. Snowflake hadde også en radiosender som ble brukt til å melde om tysk aktivitet på kysten. I desember 1944 ble området gjennomsøkt av okkupasjonsmakten uten at Snowflake ble avslørt. Ved årsskiftet ble senderen flyttet til kraftverkets demning i fjellet ovenfor Svelgen. Ratvik var radioperatør og Harald Svindseth var leder for kampgruppa. Like i nærheten av Svelgen holdt SIS-radiostasjonen «Roska» til. I begynnelsen hadde Snowflake problemer med radiosambandet og etter en tid med jevn aktivitet ved årsskiftet stanset det opp da kontaktene i Nordfjord ble arrestert.

Etter krigen skrev han sammen med Ragnar Ulstein og Erling Jensen (motstandsmann) Lingeboken om kompaniets operasjoner. Ratvik sto bak manuset til dokumentarfilmen *Haakon VII - Norges konge i krig og fred* (regi: Per Ratvik, Titus Vibe-Müller) som hadde premiere i 1952. Han skreiv også dikt og noveller.

Ratvik var plaga med sykdom etter krigen, som trolig var en konsekvens av de fysiske påkjenningene han opplevde under Snowflake-operasjonen.

Bibliografi
-----------

* *Kompani Linge*. Gyldendal, 1948, 2 bind. Redigert av Ragnar Ulstein, Per Ratvik og Erling Jensen
* «... ikkje ein flekk på hans skjold. Per Ratvik – Lingemann, skribent og filmskapar». Artikkel av Oddbjørn Hofseth i *Årbok for Sunnmøre 2015*. Sunnmøre Historielag, 2015, s. 138-147 .

Referanser
----------

1. ↑  «Dødsfall». *VG*. 23. november 1957. s. 9.
2. ↑  Nørve, Hjørdis: *Ætta fra jernalder til atomalder.* Sunnmørspostens trykkeri, 1978.
3. ↑  Gjems-Onstad, Erik (1981). *Durham. Hemmelige operasjoner i Trøndelag mot okkupasjonsmakten 1943-1945*. Atnbrua: Sollia. ISBN 8290346018.
4. ↑  Haga, Arnfinn: *Kystens partisaner - den hemmelige militære nordsjøtrafikk 1943-45*. Oslo: Cappelen, 1990. ISBN 8202046580
5. ↑  Ulstein, Ragnar mfl. (red.) (1995). *Kompani Linge (ny utgave)*. Oslo: LibriArte. ISBN 8244500506.
6. ↑  Ulstein, Ragnar (1992). *Etterretningstjenesten i Norge 1940-45. Bind 3: Nettet strammes*. Oslo: Cappelen. ISBN 8202138221.
7. ↑  «Erling Jensen (nekrolog)». *Aftenposten*. 27. juli 1989. s. 15.
8. ↑  Iversen, Gunnar (1995). *Okkupasjonsdramaene. Fem år slik vi har sett dem på film*. Oslo: Det norske filminstitutt. ISBN 8290463529.
9. ↑  *Ratvik, Per: Oslofjorden under okkupasjonen. Larsen, Hjalmar T. (red): Oslo-fjorden. Annet bind. Halvorsen og Larsen forlag. Oslo. 1954. s 219*.
10. ↑  «... ikkje ein flekk på hans skjold. Per Ratvik – Lingemann, skribent og filmskapar». Artikkel av Oddbjørn Hofseth i *Årbok for Sunnmøre 2015*. Sunnmøre Historielag, 2015, s. 138-147

Portal: Andre verdenskrig